CELEX: 32021D1358
Language: bg
Date: 2021-06-30 00:00:00
Title: Решение (ЕС) 2021/1358 на Комисията от 30 юни 2021 година за предоставяне на разрешение на Словакия да приложи удължаване на някои срокове, посочени в член 11 от Регламент (ЕС) 2021/267 на Европейския парламент и на Съвета (нотифицирано под номер C(2021) 4629) (само текстът на английски език е автентичен)

16.8.2021   
               
               
                  BG
               
               
                  Официален вестник на Европейския съюз
               
               
                  L 293/8
               
            
         РЕШЕНИЕ (ЕС) 2021/1358 НА КОМИСИЯТА
         от 30 юни 2021 година
         за предоставяне на разрешение на Словакия да приложи удължаване на някои срокове, посочени в член 11 от Регламент (ЕС) 2021/267 на Европейския парламент и на Съвета
         
            
               (нотифицирано под номер C(2021) 4629)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/267 на Европейския парламент и на Съвета от 16 февруари 2021 г. за определяне на специални и временни мерки с оглед на продължаващата криза във връзка с COVID-19 относно подновяването или удължаването на срока на валидност на някои удостоверения, свидетелства и разрешителни, отлагането на някои периодични проверки и продължаващо обучение в някои области на транспортното законодателство и удължаването на някои срокове, посочени в Регламент (ЕС) 2020/698 (1), и по-специално член 11, параграф 4 от него,
         като има предвид, че:
         
                     (1)
                  
                  
                     С член 11, параграф 1 от Регламент (ЕС) 2021/267 се удължава срокът на валидността на свидетелствата за машинисти, който в противен случай щеше да е изтекъл или ще изтече между 1 септември 2020 г. и 30 юни 2021 г.
                  
               
                     (2)
                  
                  
                     С член 11, параграф 2 от Регламент (ЕС) 2021/267 сроковете, с които разполагат притежателите на свидетелства за машинист за завършване на периодичните проверки, които в противен случай щяха да са изтекли или ще изтекат между 1 септември 2020 г. и 30 юни 2021 г., бяха удължени.
                  
               
                     (3)
                  
                  
                     С писмо от 7 май 2021 г. Словакия представи мотивирано искане за разрешение да приложи удължаване на някои срокове, посочени в член 11, параграфи 1 и 2 от Регламент (ЕС) 2021/267. На 31 май 2021 г. Словакия предостави допълнителна информация в подкрепа на искането си.
                  
               
                     (4)
                  
                  
                     С мотивираното си искане Словакия иска разрешение да приложи удължаване с четири месеца на сроковете между 1 септември 2020 г. и 30 юни 2021 г., посочени в член 11, параграфи 1 и 2 от Регламент (ЕС) 2021/267, и разрешение да приложи удължаване с четири месеца на сроковете от 10 месеца, посочени в член 11, параграфи 1 и 2 от Регламент (ЕС) 2021/267.
                  
               
                     (5)
                  
                  
                     Съгласно предоставената от Словакия информация подновяването на свидетелствата за машинист и завършването на периодичните проверки от техните притежатели вероятно ще продължат да бъдат неизпълними и след 30 юни 2021 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (6)
                  
                  
                     Сред мерките, предприети за ограничаване на разпространението на COVID-19, правителството на Словакия наложи забрана за събиране на повече от шест души, издаде заповед за работа от дома и въведе вечерен час. Според държавата членка поради посочените мерки не е било възможно между януари и април 2021 г. да се завърши необходимото обучение за подновяване на валидността на свидетелствата за машинист.
                  
               
                     (7)
                  
                  
                     Въз основа на информацията, предоставена от Словакия, от 19 април до 15 май 2021 г., когато пандемичната ситуация е започнала бавно да се подобрява, е било разрешено организирането на продължаващо обучение, макар и с известни ограничения. Броят на участниците във всяко обучение е значително намален, а в учебните бази е изискван отрицателен тест за COVID-19 при извършването на проверки.
                  
               
                     (8)
                  
                  
                     Според Словакия от 15 май 2021 г. насам мерките, разпоредени от правителството, са били облекчени, а образователните институции впоследствие са били в състояние да възобновят обученията. Въпреки това при провеждането на обученията все още се изисква отстояние от два метра между участниците. Това води до факта, че във всяко обучение може да участват само малък брой обучаеми лица.
                  
               
                     (9)
                  
                  
                     Въз основа на информацията, предоставена от Словакия, въпреки че продължаващото обучение е възобновено, завършването на просрочено обучение е приложимо и в тази държава членка за персонала, различен от машинистите, който се счита за еднакво необходим за изпълнението и сигурността на дейностите в областта на железопътния транспорт. Според Словакия валидността на удостоверенията за професионална компетентност на персонала, различен от машинистите, също е била допълнително удължена въз основа на националното законодателство. Поради това е необходимо да се организират нови обучения не само за машинистите, но и за други специалисти.
                  
               
                     (10)
                  
                  
                     Според информацията, предоставена от Словакия, в тази държава има само едно учебно заведение, което предоставя продължаващо обучение и проверки на специалисти в областта на железопътния транспорт, включително машинисти; други две учебни заведения имат право да предоставят обучение само на машинисти и само по техническата част. Словакия счита, че броят на машинистите, които трябва да положат изпит, е висок — най-малко 993 души в двете най-големи железопътни предприятия трябва да преминат продължаващо обучение, като в Словакия има 43 железопътни дружества, предоставящи услуги за превоз на пътници и товари. Поради това тази държава членка счита, че съществуващите учебни бази няма да имат капацитета да се справят с това увеличение на изпитите до 30 юни 2021 г.
                  
               
                     (11)
                  
                  
                     По преценка на Словакия изоставането в завършването на периодичните проверки на притежателите на свидетелства за машинисти следва да бъде преодоляно в рамките на четири месеца.
                  
               
                     (12)
                  
                  
                     Въз основа на предоставената от Словакия информация валидността на свидетелствата за машинисти и свързаните с тях проверки се отнася само за машинисти, които имат дългогодишен професионален опит в управлението на железопътни возила. Поради това поисканото удължаване не следва да води до непропорционални рискове по отношение на безопасността и сигурността на транспорта.
                  
               
                     (13)
                  
                  
                     По тази причина на Словакия следва да се предостави разрешение да приложи удължаване с четири месеца на сроковете между 1 септември 2020 г. и 30 юни 2021 г., посочени в член 11, параграфи 1 и 2 от Регламент (ЕС) 2021/267, и разрешение да приложи удължаване с четири месеца на сроковете от десет месеца, посочени в член 11, параграфи 1 и 2 от същия регламент.
                  
               
                     (14)
                  
                  
                     Словакия се съгласи настоящото решение да бъде прието и уведомлението за него да бъде на английски език,
                  
               ПРИЕ НАСТОЯЩОТО РЕШЕНИЕ:
         
            Член 1
            Словакия се оправомощава да приложи следното удължаване на сроковете, посочени в член 11, параграфи 1 и 2 от Регламент (ЕС) 2021/267:
            
                        а)
                     
                     
                        удължаване с четири месеца на сроковете между 1 септември 2020 г. и 30 юни 2021 г., посочени в член 11, параграфи 1 и 2 от Регламент (ЕС) 2021/267; както и
                     
                  
                        б)
                     
                     
                        удължаване с четири месеца на сроковете от 10 месеца, посочени в член 11, параграфи 1 и 2 от посочения регламент.
                     
                  
         
            Член 2
            Адресат на настоящото решение е Словашката република.
         
         
            Съставено в Брюксел на 30 юни 2021 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  OB L 60, 22.2.2021 г., стр. 1.